USUN Saopštenje za štampu br. 345 26. novembar 2008

U CELOSTI

**[Obraćanje ambasadora Rozmari DiKarlo, alternativnog predstavnika SAD
za poslove Saveta bezbednosti, povodom situacije na Kosovu, na zasedanju
Saveta bezbednosti, 26. novembra 2008]{.underline}**

Hvala Vam, g-dine Predsedavajući;

Želela bih da pozdravim ministra inostranih poslova Jeremića i ministra
inostranih poslova Hisenija danas na zasedanju ovog Saveta i da im se
zahvalim što su sa nama podelili svoje viđenje situacije na Kosovu.

Takođe želim da se zahvalim Specijalnom predstavniku Zanijeru na
njegovom današnjem obraćanju. Sjedinjene Države mu se zahvaljuju na
njegovoj službi u međunarodnoj zajednici.

G-dine Predsedavajući, 52 zemlje članice Ujedinjenih nacija iz svih
krajeva sveta su do sada priznale Kosovo kao suverenu i nezavisnu
državu. U ovih devet meseci od proglašenja nezavisnosti, Republika
Kosovo je postavila okvire jednog stabilnog i multietničkog demokratskog
društva. Na terenu se realizuje vizija koja je utvrđena u Sveobuhvatnom
predlogu za rešenje statusa Kosova koji je izradio tadašnji izaslanik
UN, a sada i dobitnik Nobelove nagrade za mir, Marti Ahtisari.

G-dine Predsedavajući,

Nezavisnost Kosova je nepovratna.

U izveštaju Generalnog sekretara zabeležena je promena realnosti na
Kosovu i istaknut napredak koji je postignut: usvajanje modernog i
naprednog Ustava kojim se garantuju prava svih etničkih zajednica,
formiranje vladajućih institucija, uključujući i ministarstva za
inostrane poslove; koraci ka ispunjenju osnovnih bezbednosnih potreba
Kosova kroz osnivanje bezbednosnih snaga pod civilnom kontrolom; kao i
izdavanje kosovskih pasoša.

Pravi izazov, međutim, predstoji u odnosu na međunacionalne odnose, iako
se u izveštaju Generalnog sekretara jasno navodi da je nivo međuetničkog
nasilja i dalje nizak. Za to, moja vlada upućuje pohvale rukovodstvu u
Vladi Kosova. Ohrabrujemo kosovske lidere da rade više na svojim
prethodnim naporima ka razvoju višenacionalnih institucija i na primeni
Ahtisarijevog plana u potpunosti.

G-dine Predsedavajući,

Pogodno je da UNMIK izmeni svoju ulogu u skladu sa promenama na Kosovu.
Pozdravljamo odluku Generalnog sekretara koja je izneta u ovom
izveštaju, a odnosi se na ubrzanje rekonfiguracije UNMIK-a kako bi se
omogućilo razmeštanje Misije EU za vladavinu prava, EULEKS, na čitavoj
teritoriji Kosova. Ovo je, verujemo, od najveće važnosti za zaštitu i
očuvanje teritorijalnog integriteta Kosova.

Izveštaj Generalnog sekretara poziva se na izvesne prelazne aranžmane
koji će usmeravati saradnju UNMIK-a sa Beogradom pod uslovom da dođe do
potpunog razmeštanja EULEKS -- takozvanih „šest tačaka".. Kosovski
lideri su u svom istupanju od 18. novembra jasno stavili do znanja da
njihova vlada odbacuje plan od šest tačaka, ali da Republika Kosovo
pozdravlja dolazak i da će pomoći razmeštanje misije EULEKS. Danas smo
ovde čuli i da Vlada Srbije pozdravlja razmeštanje EULEKS.

G-dine Predsedavajući,

Sjedinjene Države podvlače važnost poštovanja suvereniteta i
teritorijalnog integriteta Kosova. Shodno tome, pozdravljamo posvećenost
Generalnog sekretara da se stalno konsultuje i koordinira sa kosovskim
vlastima oko primene ovih aranžmana.

Odluka Generalnog sekretara ubrzaće prenos ovlašćenja u vladavini prava
sa UNMIK na EULEKS na čitavoj teritoriji Kosova. I Vlada Kosova naravno
ima veliku i naknadnu odgovornost za sprovođenje dužnosti koje
proizilaze iz vladavine prava u zemlji. Razmeštanje EULEKS na osnovu
mandata koji je preciziran Zajednički aktom EU od 4. februara ove godine
osiguraće jedinstveni carinski režim i jedan komandni lanac u policiji.
Pomoći će u rešavanju pitanja paralelnih institucija koje sada koče
ekonomski i politički razvoj. Sjedinjene Države imaće aktivnu ulogu u
radu EULEKS sa 80 policijskih službenika, sudija i tužilaca koji će
raditi uporedo sa svojim evropskim kolegama širom Kosova.

G-dine Predsedavajući, apelujemo na sve činioce, posebno na vlade Srbije
i Kosova, da omoguće razmeštanje EULEKS bez odlaganja.

Ministre Jeremiću, Vi ste izrazili svoje zabrinutosti. Moja vlada je
posvećena tome da osigura kosovskim Srbima uživanje svih prava i
privilegija na Kosovu. Nastavićemo da radimo zajedno sa Vladom Kosova i
svim ljudima na Kosovu na stvaranju sigurne, bezbedne i napredne
budućnosti za sve etničke grupe na Kosovu. Takođe smo posvećeni,
ministre Jeremiću, našiom odnosima sa Srbijom i delimo vaše težnje ka
evropskoj budućnosti Srbije. Radićemo na tome da promovišemo takvu
budućnost za Srbiju, Kosovo i ostale zemlje Zapadnog Balkana.

Hvala Vam, g-dine Predsedavajući.